Torsdag sætter en 28-årig kvinde sig efter planen på anklagebænken i Retten i Hjørring, hvor hun vil blive tiltalt for et blodigt overfald i Frederikshavn. Overfaldet fandt sted ved middagstid 26. oktober på en adresse i Søndergade i Frederikshavn. Det var så voldsomt, at politiet sendte en lægehelikopter til Frederikshavn, ligesom den 60-årige mand, der blev overfaldet, efterfølgende blev hastet til Aalborg Universitetshospital i ambulance med politieskorte for at redde hans liv. Det fremgår af anklageskriftet i sagen, at manden under overfaldet blev stukket flere gange, blandt andet i brystet og i bugen, og mindst ét stik ramte ham i leveren. Kan risikere behandlingsdom Den 28-årige kvinde, der nu er tiltalt for overfaldet, blev anholdt kort efter. Det fremgik i forbindelse med anholdelsen, at der er en relation mellem kvinden og den 60-årige mand, men ikke præcis hvilken relation. Kvinden er siden blevet anbragt på Psykiatrisk Sygehus, og sagens anklager lægger også op, at hvis retten finder kvinden skyldig i det voldsomme overfald, så skal hun dømmes til psykiatrisk behandling. Det fremgår ikke før sagens start, hvordan den 28-årige kvinde forholder sig til anklagerne i sagen, hvor hun er tiltalt for vold af særlig rå, brutal og farlig karakter.

Referat:
Det var tæt på at ende fatalt, da en 60-årig mand tilbage i oktober sidste år blev overfaldet og stukket flere gange med kniv.